**IZVJEŠTAJ SA KONFERENCIJE**

U **Tesliću**, u hotelu **Kardial**, od **11.10-13.10.2024.**, završeni su **19. Dani Porodične medicine**, konferencija sa **međunarodnim karakterom** pod nazivom **“Kreiraj svoju budućnost.”**

Konferencija je u potpunosti ispunila očekivanja. Ponuđeni su **inovativni pristupi** u organizaciji skupova ovakvog karaktera. Na njoj je učešće uzelo **preko 250 učesnika** iz regiona. Predstavljeni su radovi koji su se bavili različitim temama, od **nasilja u porodici** i modela **rane identifikacije**, **prevencije pušenja**, **zbrinjavanja hitnih stanja** kod oftalmoloških problema, do **interdisciplinarnog pristupa** kao modeliranog pristupa kod stanja kao što su **hronična bubrežna bolest** i **dijabetes tip 2**.

Težište Konferencije bilo je na **Panelu “Mladi doktori – Ima li perspektive u porodičnoj medicini?”** i **Okruglom stolu “Finansiranje primarne zdravstvene zaštite – Trezorski model poslovanja – odgovor na izazove ili znamo li kuda idemo?”** Panel je organizovan nakon što je Udruženje realizovalo **petomjesečnu edukaciju** za mlade doktore medicine iz cijele Republike Srpske.

S obzirom na to da oko **300 doktora medicine** bez neophodne stručne pripreme radi u timovima porodične medicine, neophodno je bilo organizovati ovakvu edukaciju. Ona je obuhvatila uvođenje mladih doktora u promijenjeni sistem, kao i nove elemente porodične medicine kao što su **preventivni programi** i **upravljanje hroničnim bolestima**. Takođe su obrađene teme od fundamentalne važnosti za rad u praksi, kako bi mladim doktorima bilo lakše nositi se s ovom problematikom.

Da nije sve tako crno, mlade nade, **dr Šejla Karić** i **dr Biljana Prpa** iz Doboja, uvjerile su nas da itekako ima smisla rad u porodičnoj medicini i da svoju profesionalnu praksu vide u njoj.

**Okrugli sto** na temu **finansiranja primarne zdravstvene zaštite**, na kojem su učešće uzeli predstavnici **Ministarstva zdravlja i socijalne zaštite Republike Srpske**, **Fonda zdravstva Republike Srpske**, **predstavnici Saveza gradova i opština**, **predstavnici aktiva direktora Domova zdravlja**, **načelnika opštine Čelinac**, direktora domova zdravlja **Višegrad**, **Prijedor** i **Trebinje**, te **Udruženja doktora porodične medicine Republike Srpske**, na kraju je zaključio da je potrebno **više novca** izdvajati za primarnu zdravstvenu zaštitu. Potrebno je izdvojiti **preko 220 miliona konvertibilnih maraka** kako bi ovaj segment sistema mogao optimalno funkcionisati.

Dodatna sredstva trebaju se obezbijediti, osim redovnim putem iz prihoda Fonda zdravstvenog osiguranja, i kroz **inicijativu za izmjenu stope doprinosa** za zdravstvo koja je najniža u regionu, uvođenjem **dodatnih akciza** na duvan, alkohol i drugu robu. Takođe, lokalne zajednice moraju se obavezati na izdvajanje **3% svojih budžeta** za finansiranje zakonskih obaveza u zdravstvenom sektoru za Domove zdravlja.

Istaknuto je da sve preostale zdravstvene ustanove koje prelaze na **trezor**, njih **37 Domova zdravlja**, trebaju zajedno sa zaposlenima u finansijskom sektoru lokalnih uprava proći odgovarajuću edukaciju kako bi se taj proces efikasnije okončao.

Zaključeno je da **Fond zdravstvenog osiguranja** treba pronaći model da ugovori o **finansiranju zdravstvenih ustanova** moraju biti **trogodišnjeg karaktera** kako bi se omogućilo ispunjenje procedura donošenja budžeta u opštinama i gradovima u predviđenim zakonskim okvirima.